Barbora Bobuľová

Barbora Bobuľová (* 29. apríl 1974, Martin) je slovenská divadelná filmová a televízna herečka, žijúca v Taliansku.

 Životopis 
Narodila sa v Martine. Je absolventkou Vysokej školy múzických umení v Bratislave. V roku 1986 debutovala na televíznej obrazovke vo filmovej inscenácii Poľovačka na otca režiséra Romana Poláka. O dva roky neskôr sa predstavila vo filme Vlakári, ktorý režíroval Juraj Lihosit. V roku 1993 účinkovala v psychologickej dráme Tanec lásky a smrti v réžii Martina Kákoša. V nasledujúcom roku hrala v televíznej adaptácii poviedky Čierny mních spisovateľa Antona Pavloviča Čechova.

V roku 1995 sa presťahovala do Talianska. O rok neskôr sa objavila v prvom talianskom filme Infiltrato, ktorý režíroval Claudio Sestieri. V roku 1997 účinkovala v talianskej filmovej dráme Il principe di Homburg. Film bol uvedený v súťažnej sekcii filmového festivalu v Cannes. V roku 2001 hrala vo filme Láska a vojna na motívy knižnej predlohy britského spisovateľa Erica Newbyho.

V roku 2005 sa predstavila v hlavnej úlohe filmu Cuore sacro, za ktorú dostala cenu Davida di Donatella a ocenenie Zlatá stuha od Národného zväzu talianskych filmových novinárov. Nasledovala dráma Anche libero va bene. V roku 2008 sa objavila v životopisnom filme Coco Chanel. O dva roky neskôr účinkovala v komédii La bellezza del somaro. V roku 2011 si zahrala v dvoch častiach drámy Come un delfino.

náhľad|Hercova misia, mosadzná plaketa na Moste slávy, Trenčianske Teplice
Na filmovom festivale Art Film Fest, ktorý sa uskutočnil od 21. do 26. júna 2013 v Trenčianskych Tepliciach a Trenčíne, dostala ocenenie Hercova misia a cenu Modrého anjela za najlepší ženský herecký výkon vo filme Diváčka.

 Osobný život 
Žije v Ríme, s bývalým partnerom, talianskym režisérom Alessandrom Casalem má dcéry Leu (* 2007) a Anitu (* 2008).

 Referencie 

 Iné projekty 

 Externé odkazy 



 Zdroj 

Kategória:Osobnosti z Martina
Kategória:Slovenské divadelné herečky
Kategória:Slovenské filmové herečky
Kategória:Slovenské televízne herečky
Kategória:Talianske filmové herečky
Kategória:Talianske televízne herečky
Kategória:Držitelia ceny Donatellov David
Kategória:Absolventi Vysokej školy múzických umení